Ekonomia në qendër të fjalimit vjetor të Presidentit Obama
Presidenti Barak Obama premtoi shpejtimin e rritjes ekonomike dhe fuqizimin e klasës së mesme, me apo pa mbështetjen e Kongresit.
Presidenti amerikan Barak Obama mbrëmë në fjalimin e tij vjetor mbi gjendjen e vendit i dha meritën popullit amerikan për forcimin e vendit. Siç pritej, ai u përqendrua në çështjet ekonomike. Ai bëri thirrje që ky vitë të jetë "një vit i veprimit." Ishte një pritje të ngrohtë për presidentin e Shteteve të Bashkuara Barak Obama, pavarësisht grindjeve të ashpra politike në Uashington që kanë zgjatur me muaj. Presidenti nuk humbi kohë për të falenderuar vendin për durimin që ka treguar. Zoti Obama në pjesën më të madhe të fjalimit u përqëndrua në ekonominë dhe çështjet me të cilat përballet klasa e mesme, duke siguruar votuesit se gjërat po përmirësohen. Megjithatë, ai tha se përparimi nuk po vjen me shpejtësinë e duhur. Një pjesë e zgjidhjes së tij janë propozimet për të rritjen e pagës minimale, zgjerimin e mundësive për arsimim dhe reformën e imigracionit. Presidenti Obama gjithashtu u hodh në mbrojtje të ligjit të tij të kujdesit shëndetësor, duke thënë se ai do të punojë me Kongresin kur është e mundur, por ai do të veprojë i vetëm nëse është e nevojshme. Në përgjigjen Republikane mbrëmë, ligjvënësja Cathy McMorris Rodgers kritikoi politikat e Presidentit Obama. Dallimet në mes ligjvënësve dhe presidentit Obama mbeten të pandryshuara në fushat kyçe të politikës së jashtme. Presidenti Obama premtoi se do të vazhdojë luftën kundër Al-Kaidës dhe terroristëve të tjerë, por tha se Shtetet e Bashkuara duhet të kenë një qasje tjetër ndaj vendeve si Irani. Presidenti tha se ai do t’i vërë veton çdo projekt-ligji për intensifikimin e sanksioneve ndaj Iranit që kërcënon të dëmtojë bisedimet me Teheranin.